Pokiston ayollar futboli milliy chempionati. Pokiston ayollar futboli milliy chempionati Pokistondagi ayollar futbol klublari uchun eng yaxshi kubok musobaqasi boʻlib, erkaklar ortasida otkaziladigan Pokiston milliy futbol kubogiga tenglashtirilgan. Pokiston ayollar futboli milliy chempionati 2005-yilda Pokiston futbol federatsiyasi tomonidan tashkil etilgan. Pokiston ayollar futboli milliy chempionatida Young Rising Stars musobaqa tarixidagi eng muvaffaqiyatli jamoa boʻlib, besh marta gʻalaba qozongan (shu jumladan 2010-yildan 2013-yilgacha ketma-ket toʻrt marta chempion boʻlgan). WAPDA jamoasi esa eng koʻp final oʻyinlarini oʻtkazgan (7), shulardan bir martasida gʻalaba qozongan va olti marta magʻlub boʻlgan. Eng soʻnggi chempion Pokiston Army jamoasi hisoblanadi. Tarixi. Pokiston ayollar futboli milliy chempionatining ilk mavsumi 2005-yilda Pokiston Futbol Federatsiyasi (PFF) tomonidan tashkil etilgan. 2010-yil 4-avgust kuni Pokiston Futbol Federatsiyasi Prezidenti Faisal Solih Hayat Pokiston ayollar futboli milliy chempionatining eng yaxshi futbolchisi sovrinini sobiq Diya WFC yarim himoyachisi Misha Dovud nomiga baʼgishladi. Misha 2010-yil 28-iyulda Margalla tepaligida halokatga uchragan Airblue Flight 202 reysida boʻlgan edi. PFFdagi 2015-yilgi siyosiy va sud-huquq inqirozi tufayli Pokiston ayollar futboli milliy chempionati 2015-yildan 2018-yilgacha oʻtkazilmagan. 2021-yilgi mavsumda esa Pley-off bosqichi boshlanishidan oldin chempionat toʻxtatildi. Bunga hech qanday rasmiy sabab keltirilmadi, biroq bu qaror Pokiston futbol federatsiyasi ofisiga hujum uyushtirilgani va uning sobiq prezidenti Sayid Ashfaq Husayn Shoh garovga olinganidan 1 oy oʻtib qabul qilingan edi. Shuning uchun ham ushbu holat keskin noroziliklar keltirib chiqarmadi. Formati. Pokiston ayollar futboli milliy chempionatida ishtirok etgan jamoalar soni yillar davomida oʻzgarib turdi. Birinchi mavsumda 8 ta jamoa ishtirok etgan boʻlsa, yillar sayin jamolar soni oshib borib 2018-yilgi mavsumga kelib jamolar soni 16 taga yetdi. 2021-yilgi musobaqada Pokiston ayollar futboli milliy chempionati toʻrt guruhga boʻlingan holda 20 ta jamoa orasida oʻtkazilishi rejalashtirilgan edi. Jamolar jami 59 ta oʻyinda ishtirok etishi kerak edi. Biroq jamolardan biri turnir boshlanishidan oldin musobaqani tark etdi va 2021-yilgi turnir 19 ta jamoa orasida oʻtkazildi.